Document ID: 32008R0465

KOMMISSIONENS FORORDNING (EF) Nr. 465/2008
af 28. maj 2008
om undersøgelses- og oplysningskrav for importører og producenter af visse stoffer, som kan være persistente, bioakkkumulerende og toksiske, og som er opført i den europæiske fortegnelse over markedsførte kemiske stoffer (Einecs), i medfør af Rådets forordning (EØF) nr. 793/93
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer (1), særlig artikel 12, stk. 2, og
ud fra følgende betragtninger:
(1)
Det kan kræves, at producenter og importører af visse stoffer i den europæiske fortegnelse over markedsførte kemiske stoffer (Einecs) (2) meddeler alle tilgængelige oplysninger om et eksisterende stof og/eller udfører undersøgelser af det, hvis der er gyldige grunde til at antage, at stoffet udgør en alvorlig risiko for mennesker eller miljø. Stoffer, der er persistente, bioakkumulerende og toksiske, kan udgøre en sådan risiko.
(2)
Det bør derfor forlanges af de pågældende producenter og importører, at de meddeler Kommissionen de oplysninger, de er i besiddelse af, om disse stoffer.
(3)
Det bør også forlanges af de pågældende producenter og importører, at de udfører undersøgelser af de pågældende stoffer, udarbejder en rapport om undersøgelserne og sender rapporter og undersøgelsesresultater til Kommissionen.
(4)
De i denne forordning fastsatte foranstaltninger er i overensstemmelse med udtalelse fra det i medfør af artikel 15 i forordning (EØF) nr. 793/93 nedsatte udvalg -
UDSTEDT FØLGENDE FORORDNING:
Artikel 1
Producenter og importører af et eller flere af stofferne i bilaget, som kan være persistente, bioakkumulerende og toksiske, og som er opført i den europæiske fortegnelse over markedsførte kemiske stoffer, meddeler Kommissionen de oplysninger, der er angivet i bilaget inden for tidsfristerne deri, og udfører de undersøgelser, der er angivet i bilaget for hvert af de pågældende stoffer, i overensstemmelse med de i bilaget anførte protokoller.
De forelægger også Kommissionen en rapport om hver undersøgelse sammen med undersøgelsesresultaterne inden for tidsfristerne i bilaget.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. maj 2008.

Labels: 1
20
7
0
12